དེང་བོད་ནང་བོད་མི་བྱབ་ཆུང་བ་ཁ་ཤས་ནས་སྟག་ལྤགས་དང༌།གཟིག་ལྤགས།སྲམ་ལྤགས་སོགས་ཀྱི་མཐའ་རྒྱན་ཅན་གྱི་རྒྱན་གོས་ལ་རྒྱས་སྤྲོས་བྱེད་མཁན་ཡོད།མ་གཞི་བོད་མིའི་སྤྱི་ཚོགས་ནང་དགྲ་ལྷ་དང༌།སྲུང་མ་སོགས་ཀྱི་ལྷ་ཆས་ནང་རྫིག་ཉམས་ཡིན་ཁུལ་གྱིས་སྟག་ལྤགས་དང༌།གཟིག་ལྤགས་སོགས་པགས་རིགས་རྒྱན་སྤྲོས་ཅན་གྱི་ལྷ་གོས་བཟོས་ཡོད་པ་ཁག་ནས་མིག་ལྟོས་ངན་པ་ཆགས་ཡོད་སྲིད།དེ་དག་ལ་བརྟེན་ནས་མིས་ཀྱང་རྫིག་ཉམས་འདོན་ཆེད་རྒྱས་སྤྲོས་ཅན་གྱི་པགས་རིགས་གྱོན་གྱི་ཡོད།ནང་དུ་ཡོན་ཏན་གང་ཡང་མེད་པར་ཕྱིའི་གོས་གཅན་གཟན་པགས་རིགས་གྱོན་ནས་རྫིག་ཉམས་འདོན་ཁུལ་བྱས་ན་དངོས་དོན་ཐོག་ངོ་ཚ་བའི་རང་བཞིན་རེད།ཧ་ཅང་ཐབས་སྐྱོ་པོའི་གནས་ཚུལ་ཡིན།ཡང་རིགས་ཁ་ཤས་ནས་ལག་པའི་མཛུབ་མོ་མང་ཆེ་བར་གསེར་གྱི་མཛུབ་རྒྱན་གཉིས་གསུམ་གྱོན་ནས་རྒྱུ་ངོམ་དང་རྒྱས་སྤྲོས་བྱེད་མཁན་ཡོད།ཐ་ན་ལག་པས་སྤགས་ཤིག་གཡོ་སྦྱོར་བྱེད་དགོས་ཀྱང་འགུལ་ཐབས་མེད་པའི་མཛུབ་རྒྱན་གྱོན་མཁན་འདུགཚིག་ཁེབས་དེ་འདྲ་གྱོན་མཁན་ཚོས་སྤགས་ཇི་ལྟར་བྱས་ཏེ་གཡོ་སྦྱོར་བྱེད་ཀྱི་ཡོད་དམ་སྙམ་པ་དྲན་གྱི་འདུགདོ་སྣང་བྱེད་དགོས་པ་ཞིག་ལ་བར་སྐབས་རྒྱ་གར་དུ་ཡོད་པའི་བཙན་བྱོལ་བོད་མི་ཚོར་མཚན་ཤས་གསར་པ་ཁ་ཤས་ཐོན་བཞིན་ཡོད།ཧ་ཅང་བློ་ཕམ་པོ་རེད།ང་ཚོ་བཙན་བྱོལ་དུ་འབྱོར་ནས་ལོ་བཞི་བཅུ་ཞེ་དྲུག་ཙམ་འདས་ཟིན་པ་དང༌།ད་ཕན་བོད་མིའི་ཐོག་མཚན་ཤས་ཀྱི་གནས་ཚུལ་ཧ་ལམ་མེད།འོན་ཀྱང་བར་སྐབས་བོད་མིའི་ནང་ནག་ཚོང་རྒྱག་མཁན་ཡོད་པ་དང༌།གཅན་གཟན་གྱི་པགས་རིགས་ཉོ་ཚོང་བྱས་པ་སོགས་ཀྱི་མཚན་ཤས་ཀྱི་བློ་ཕམ་གནས་ཚུལ་མང་དུ་འགྲོ་བཞིན་ཡོད།དེ་དག་ནི་བོད་ནང་གཅན་གཟན་པགས་རིགས་འགྲོ་རྒྱུག་ཆེན་པོའི་གནས་ཚུལ་ཆགས་པས་ཡིན།